IHL ตั้งเป้ารายได้ปีนี้โต 20% รับออเดอร์ผลิตหนังเฟอร์ฯ-ฟอกหนังรองเท้า-ขนมสุนัขทะลัก
IHL ตั้งเป้ารายได้ปีนี้โต 20% รับออเดอร์ทะลัก ชี้ธุรกิจผลิตเบาะหนังรถยนต์ฟื้น พร้อมเดินหน้าผลิตหนังเฟอร์นิเจอร์ ผลักดันธุรกิจฟอกหนังรองเท้าตีตลาดยุโรปและอเมริกา เปิดขายขนมขบเคี้ยวสุนัขแบรนด์ “MOMO & FRIENDS” ผ่านออนไลน์
IHL ตั้งเป้ารายได้ปีนี้โต 20% รับออเดอร์ผลิตหนังเฟอร์นิเจอร์-ฟอกหนังรองเท้า-ขนมขบเคี้ยวสุนัขแบรนด์ “MOMO & FRIENDS” ทะลัก
12 ม.ค. 2565

นายองอาจ ดำรงสกุลวงษ์ ประธานกรรมการบริหาร บริษัท อินเตอร์ไฮด์ จำกัด (มหาชน) หรือ IHL เปิดเผยว่า แผนการดำเนินงานในปี 2565 บริษัทฯ พร้อมเดินหน้าธุรกิจผลิตเบาะหนังรถยนต์รองรับการฟื้นตัวของอุตสาหกรรมรถยนต์ เนื่องจากเป็นธุรกิจที่สร้างรายได้หลัก ปัจจุบันมีออเดอร์ผลิตเบาะหนังรถยนต์เข้ามาอย่างต่อเนื่อง ทำให้มีการเปิดไลน์การผลิตเบาะหนังรถยนต์ โดยเฉพาะแผนกตัดเย็บ ซึ่งขณะนี้ผลิตได้เต็มกำลังการผลิตแล้ว ส่วนธุรกิจฟอกหนังรองเท้า และธุรกิจผลิตหนังเฟอร์นิเจอร์ยังมีทิศทางที่ดี
ขณะเดียวกันในส่วนของธุรกิจขนมขบเคี้ยวสุนัข ซึ่งเป็นธุรกิจใหม่มีวางจำหน่ายในประเทศ ภายใต้แบรนด์ “MOMO &amp; FRIENDS” ผ่านช่องทางออนไลน์เรียบร้อยแล้ว และคาดว่าจะช่วยสนับสนุนผลงานในปีนี้ให้เติบโตประมาณ 20% จากปีก่อน
“ปี 2565 บริษัทฯ ยังเดินหน้ารุกธุรกิจเดิมเต็มที่ อย่างธุรกิจผลิตเบาะหนังรถยนต์ ที่อุตสาหกรรมรถยนต์เริ่มกลับมาฟื้นตัวอย่างชัดเจน รวมถึงการขยายธุรกิจใหม่ ทั้ง ธุรกิจฟอกหนังรองเท้า ธุรกิจผลิตหนังเฟอร์นิเจอร์ และธุรกิจขนมขบเคี้ยวสุนัข ซึ่งยังมีโอกาสการเติบโตที่ดี ช่วยสร้างรายได้ให้เติบโตได้ในระยะยาว” นายองอาจกล่าว
ด้านนายวศิน ดำรงสกุลวงษ์ กรรมการและผู้จัดการทั่วไป IHL กล่าวว่า ธุรกิจใหม่ อย่างธุรกิจฟอกหนังรองเท้า ปัจจุบันมีลูกค้า 3 ราย และอยู่ระหว่างการเจรจาอีกหลายราย ธุรกิจผลิตหนังเฟอร์นิเจอร์ยังมีออเดอร์เข้ามาอย่างต่อเนื่อง และในส่วนของธุรกิจขนมขบเคี้ยวสุนัข นอกจากจะวางจำหน่ายภายใต้แบรนด์ “MOMO &amp; FRIENDS” ผ่านช่องทางออนไลน์แล้ว
นอกจากนั้นบริษัทฯ มีแผนที่จะขยายไปยังห้างสรรพสินค้าชั้นนำ ซึ่งขณะนี้อยู่ระหว่างการเจรจาทางธุรกิจ รวมทั้งการขยายตลาดไปยังต่างประเทศในรูปแบบรับจ้างผลิต (OEM) เพิ่มขึ้น โดยปัจจุบันมีการส่งออกไปยังประเทศเกาหลี พร้อมทั้งมีการส่งออกในรูปแบบวัตถุดิบหนังวัวไปยังประเทศเวียดนามและกัมพูชา
“ธุรกิจฟอกหนังรองเท้า IHL มีแผนที่จะขยายตลาดไปยังยุโรปและอเมริกามากขึ้น ซึ่งคาดว่าหากสถานการณ์การแพร่ระบาดของโควิด-19 สายพันธุ์ใหม่ลดลง แต่ละประเทศสามารถควบคุมได้ ก็อาจจะทำให้การเดินทางเพื่อไปเจรจาทางธุรกิจ ทำได้เป็นปกติ นอกจากนี้ เรายังมองหาโอกาสในการขยายไปยังธุรกิจอื่นๆ ที่เป็นการต่อยอดจากวัตถุดิบหนังวัว เพื่อเสริมรายได้และกำไรของบริษัทให้เติบโตอย่างแข็งแกร่งในอนาคต ตลอดจนสร้างผลตอบแทนที่ดีให้กับผู้ถือหุ้นได้ต่อเนื่อง” นายวศินกล่าวในที่สุด